Illum, il-Kummissjoni ppubblikat rakkomandazzjonijiet li jassistu lil kull Stat Membru biex jabbozza l-pjanijiet strateġiċi tal-Politika Agrikola Komuni (PAK) tiegħu, flimkien ma' Komunikazzjoni. Dawn ir-rakkomandazzjonijiet huma parti minn djalogu bejn il-Kummissjoni u l-Istati Membri biex dawn jiġu appoġġati fl-implimentazzjoni tal-PAK mill-2023 'il quddiem, filwaqt li jiżguraw li l-pjanijiet strateġiċi tal-PAK tagħhom jikkontribwixxu b'mod ambizzjuż lejn il-Patt Ekoloġiku Ewropew. Dawn il-pjanijiet strateġiċi, li huma element ewlieni tar-riforma tal-PAK, se jistabbilixxu kif kull Stat Membru se juża l-istrumenti tal-PAK abbażi ta' analiżi tal-kundizzjonijiet u tal-ħtiġijiet tagħhom, u bil-għan li jinkisbu l-objettivi speċifiċi tal-PAK u l-miri tal-Patt Ekoloġiku Ewropew. Fi kliem il-Kummissarju għall-agrikoltura u l-iżvilupp rurali Janusz Wojciechowski: “Ir-rakkomandazzjonijiet lill-Istati Membri huma pass kruċjali fit-tranżizzjoni lejn aktar sostennibbiltà u reżiljenza tas-settur agrikolu tagħna. Inħeġġeġ bis-sħiħ lill-Istati Membri li jagħtu widen lil dawn ir-rakkomandazzjonijiet meta jkunu qed ifasslu l-pjanijiet strateġiċi tal-PAK tagħhom. Permezz ta' dan, nistgħu niżguraw li l-PAK ikun allinjat mal-Patt Ekoloġiku u li jappoġġa lill-bdiewa bħala protagonisti tat-tranżizzjoni ekoloġika. Flimkien mal-Parlament Ewropew u mal-Kunsill se niżguraw li r-riforma tal-PAK iżżomm l-ambizzjonijiet ambjentali u klimatiċi neċessarji.” Il-Kummissjoni tipprovdi rakkomandazzjonijiet lil kull Stat Membri abbażi tal-analiżi tas-settur agrikolu u taż-żoni rurali tagħhom. Dawn ir-rakkomandazzjonijiet huma marbuta mad-disa' objettivi speċifiċi tal-PAK li huma konnessi mal-isfidi ambjentali, soċjali u ekonomiċi u marbuta mal-objettiv relatat magħhom tal-għarfien u tal-innovazzjoni. Barra minn hekk, ir-rakkomandazzjonijiet iqisu l-ambizzjonijiet tal-Patt Ekoloġiku Ewropew u b'mod aktar speċifiku s-sitt miri kwantifikati ta' Mill-Għalqa sal-Platt u tal-Bijodiversità. Dawn huma mmirati li juru d-direzzjoni li l-pjanijiet strateġiċi tal-PAK jeħtieġ li jieħdu ħalli jissodisfaw dawn l-għanijiet u l-miri billi jidentifikaw kwistjonijiet ewlenin li hemm bżonn li jiġu ttrattati mill-Istati Membri u kif dawn se jiġu indirizzati. Biex isir dan, ir-rakkomandazzjonijiet jipprovdu wkoll is-sitwazzjoni attwali f'dawk li huma l-għanijiet tal-Patt Ekoloġiku. Pereżempju, il-mappa mehmuża turi l-emissjonijiet mill-bhejjem għal kull ettaru f'kull Stat Membru. Barra minn hekk, biex tintlaħaq il-mira ta' 25 % biedja organika, il-Kummissjoni rrakkomandat lil bosta Stati Membri li jsawru l-istrutturi meħtieġa tal-katina tal-provvista tal-ikel, jidentifikaw il-potenzjal lokali tal-produzzjoni organika, jippromwovu l-konsum tal-prodotti organiċi u jiżguraw appoġġ għall-konverżjoni lejn il-biedja organika fl-iżvilupp rurali u ż-żamma tagħha. Sfond Iddaħħal fis-seħħ djalogu strutturat bejn il-Kummissjoni u l-Istati Membri wara l-pubblikazzjoni tal-Istrateġiji tal-Bijodiversità u ta' "Mill-Għalqa sal-Platt" f'Mejju 2020. Dawn iż-żewġ strateġiji ġew ippreżentati fil-kuntest tal-Patt Ekoloġiku Ewropew biex jagħmluha possibbli li ssir it-tranżizzjoni lejn sostenibbiltà akbar fis-sistemi alimentari tagħna u biex nindirizzaw l-ixprunaturi ewlenin fit-telf tal-bijodiversità. Dawn jinkludi l-miri, li jridu jintlaħqu sal-2030, ta' tnaqqis ta' 50 % fl-użu u fir-riskji tal-pestiċidi, tnaqqis ta' mill-anqas 20 % fl-użu tal-fertilizzanti, tnaqqis ta' 50 % fil-bejgħ tal-antimikrobiċi użati fl-annimali tat-trobbija u tal-akkwakultura, kif ukoll l-ilħuq ta' 25 % tal-art agrikola użata għall-biedja organika, u l-iżgurar ta' 100 % aċċess għall-broadband veloċi fiż-żoni rurali sal-2025. Il-Kummissjoni ppreżentat il-proposti tagħha għar-riforma tal-PAK fl-2018, bl-introduzzjoni ta' approċċ aktar flessibbli, imsejjes fuq il-prestazzjoni u r-riżultati u li jqis il-kundizzjonijiet u l-ħtiġijiet lokali, filwaqt li jgħolli l-ambizzjonijiet fil-livell tal-UE f'dik li hi sostenibbiltà. Il-PAK il-ġdid huwa msawwar madwar disa' objettivi, u huwa l-bażi li fuqha l-pajjiżi tal-UE jfasslu l-pjanijiet streġiċi tal-PAK tagħhom. Il-Parlament Ewropew u l-Kunsill qablu fuq il-pożizzjonijiet ta' negozjar tagħhom dwar ir-riforma tal-PAK fit-23 u fil-21 ta' Ottubru 2020, rispettivament, biex b'hekk setgħu jinbdew it-trilogi fl-10 ta' Novembru 2020. Il-Kummissjoni hija ddeterminata li jkollha rwol sħiħ fin-negozjati tat-trilogi tal-PAK, bħala arbitru onest bejn il-koleġiżlaturi u bħala forza protagonista lejn sostenibbiltà akbar ħalli jitwasslu l-objettivi tal-Patt Ekoloġiku Ewropew. Għal aktar tagħrif Komunikazzjoni u rakkomandazzjonijiet Il-PAK futur Strateġija "Mill-Għalqa sal-Platt" Strateġija tal-Bijodiversità